b"\n_START_ARTICLE_\nPaula Bonet Herrero\n_START_SECTION_\nBiografia\n_START_PARAGRAPH_\nLlicenciada en belles arts a la Universitat Polit\xc3\xa8cnica de Val\xc3\xa8ncia (1998-2003), tamb\xc3\xa9 va estudiar a la Universitat Cat\xc3\xb2lica de Santiago de Xile i a la Universitat de Nova York, on va perfeccionar la t\xc3\xa8cnica de pintura a l'oli i els gravats. Durant la d\xc3\xa8cada dels 2000, Bonet va ser professora de literatura d'institut, tenia un taller al Barri del Carme on donava classes de pintura i treball\xc3\xa0 a l'estudi de MacDiego._NEWLINE_Inicialment, utilitzava les t\xc3\xa8cniques de l'oli i el gravat, dedicant-se a la il\xc2\xb7lustraci\xc3\xb3 des de l'any 2009._NEWLINE_Establerta a Val\xc3\xa8ncia des de finals de la d\xc3\xa8cada dels 2000, la seua popularitat esclataria el 2013, quan va realitzar una il\xc2\xb7lustraci\xc3\xb3 per a un festival de cinema a Val\xc3\xa8ncia. S'editaren 3.000 cartells, molts dels quals acabaren arrancats per gent que volia emportar-se'l a casa. Aquell mateix any publica Qu\xc3\xa9 hacer cuando en la pantalla aparece The End, primer d'una s\xc3\xa8rie de projectes editorials on combinaria il\xc2\xb7lustraci\xc3\xb3 amb narrativa escrita, i que va ser un \xc3\xa8xit de vendes. Durant esta etapa utilitza la llapissera, complementada per l'\xc3\xbas de pintura acr\xc3\xadlica i aquarel\xc2\xb7la, alhora que destacava per un dibuix molt treballat de l\xc3\xadnia. Amb la publicaci\xc3\xb3 de 813, llibre dedicat a la vida i l'obra del cineasta Fran\xc3\xa7ois Truffaut, s'allunya d'alguns dels trets gr\xc3\xa0fics de l'obra anterior. Del llibre es va fer una exposici\xc3\xb3 itinerant, inaugurada a Las Naves de Val\xc3\xa8ncia i comissariada per MacDiego. En aquell moment es refugia a Xile i comen\xc3\xa7a a evolucionar cap a una pintura m\xc3\xa9s lenta i pausada, mentre que la seua narrativa s'impregna d'una major consci\xc3\xa8ncia feminista. _NEWLINE_En 2016 publica La sed, que va suposar un canvi en l'obra pl\xc3\xa0stica de Bonet, qui comen\xc3\xa7a a treballar amb grafit l\xc3\xadquid. El canvi gr\xc3\xa0fic va suposar un retorn als seus or\xc3\xadgens com a pintora, amb una paleta m\xc3\xa9s fosca i una represa de la t\xc3\xa8cnica de l'oli, aix\xc3\xad com l'\xc3\xbas de l'aiguafort.  La utilitzaci\xc3\xb3 de grafit aquarelable li permet un resultat semblant al de l'algrafia. Posteriorment va il\xc2\xb7lustrar una adaptaci\xc3\xb3 del Tirant lo Blanc, amb textos de Josep Vicent Miralles, per a Llibres de la Drassana. Per a l'adaptaci\xc3\xb3, on es fa una lectura sensual de l'obra de Martorell, es deslliga de l'estil intimista i fosc de La sed, si b\xc3\xa9 s'aprecien influ\xc3\xa8ncies com els dibuixos de corbs, amb predomini de tonalitats fosques. Aix\xc3\xad mateix, tamb\xc3\xa9 recupera el preciosisme d'alguns dels seus treballs primigenis. _NEWLINE_L'abril de 2018 realitza el cartell de la Fira del Llibre de Madrid i publica el llibre Por el Olvido, amb text de Bonet basat en els diaris d'Aitor Saraiba i on s'homenatja a Roberto Bola\xc3\xb1o. El setembre del mateix any publica Roedores, un llibre que tracta sobre l'experi\xc3\xa8ncia d'haver patit dos avortaments consecutius._NEWLINE_Bonet t\xc3\xa9 una destacada pres\xc3\xa8ncia a diverses xarxes socials, i ha exposat a diferents ciutats i continents. El juny de 2018 va ser insultada repetidament despr\xc3\xa9s de denunciar a twitter la posada en llibertat dels membres de La Manada.\n_START_SECTION_\nEstil\n_START_PARAGRAPH_\nPaula Bonet va formar-se com a pintora, utilitzant a les primeres obres l'oli i el gravat, Com a il\xc2\xb7lustradora, el seu estil va destacar per una t\xc3\xa8cnica caracter\xc3\xadstica, amb gran pres\xc3\xa8ncia de la l\xc3\xadnia._NEWLINE_Durant la primera meitat de la d\xc3\xa8cada de 2010, predominen els retrats, majorit\xc3\xa0riament de rostres femenins amb galtes tenyides de vermell, color present a tota la seua obra. Aix\xc3\xad mateix, utilitza la figura de la dona per explorar el m\xc3\xb3n interior de les persones, combinant tamb\xc3\xa9 cares amb paisatges o animals. Estos retrats, definits com a rostres idealitzats o nimfes comparteixen una gran semblan\xc3\xa7a amb l\xe2\x80\x99autora. A partir de 2015, comen\xc3\xa7a a abandonar alguns dels recursos utilitzats a l'obra anterior. De 2016 en\xc3\xa7\xc3\xa0, descobreix el grafit l\xc3\xadquid alhora que experimenta un retorn als seus or\xc3\xadgens com a pintora. En esta etapa destaca la recuperaci\xc3\xb3 del gravat, i una l\xc3\xadnia m\xc3\xa9s fosca que no la de les seues primeres il\xc2\xb7lustracions. Narrativament, comen\xc3\xa7a a reivindicar el feminisme en la seua obra. _NEWLINE_L'obra de Bonet ha estat fortament influ\xc3\xafda per Vermeer i Richter aix\xc3\xad com figures cinematogr\xc3\xa0fiques i liter\xc3\xa0ries com Miranda July, Wes Anderson, Siri Hustvedt, Haruki Murakami i Fran\xc3\xa7ois Truffaut."